אלברט באלין

אלברט באלין (Albert Ballin; 15 באוגוסט 1857 - 9 בנובמבר 1918) היה איל ספנות יהודי גרמני, בעל כוח והשפעה בתקופת האימפריה הגרמנית ובזמן שלטון הקיסר וילהלם השני.

 קורות חיים 
באלין נולד למשפחה יהודית בהמבורג. אביו, ששורשיו בדנמרק, היה בעל סוכנות הגירה שארגנה אשרות לארצות הברית. כאשר מת אביו של באלין בשנת 1874, קיבל על עצמו באלין את הנהלת העסק. העסק התפתח לקו ספנות עצמאי, שחסך בהוצאות הנסיעה בכך שהוביל מטען בדרך חזרה מארצות הברית. בשנת 1886 התקבל באלין לעבודה בחברת "המבורג אמריקה" (Hamburg Amerikanische Packetfahrt Actien Gesellschaft) שהייתה חברה מובילה בתחום ההובלה הימית בין גרמניה וארצות הברית. בשנת 1899 היה למנהלה הכללי של החברה.

על אף שהיה איש עסקים מצליח ביותר, מנע ממנו מוצאו היהודי את הקידום בגרמניה של סוף המאה ה-19. למרות זאת היה לידידו ואיש סודו של הקיסר וילהלם השני. 

באלין היה חלוץ בתחום הפלגות הנופש. הוא היה בין הראשונים שראו צורך בהוספת יוקרה ונוחות למסע הימי, וראו חשיבות בהגדרת ספינות נוסעים מהודרות לא רק ככלי תחבורה אלא כמתקן נופש בפני עצמו. ב-22 בינואר 1891 יזם את נסיעתה הראשונה של ספינת הנוסעים המהודרת "אוגוסטה ויקטוריה" שנקראה על שם רעייתו של הקיסר אוגוסטה ויקטוריה משלזוויג-הולשטיין. הספינה יצאה למסע תענוגות במזרח התיכון למשך שישה שבועות. בתחילה זכה ללעג ממתחריו, אך הסתבר כי הנסיעה הייתה להצלחה, וחלק מצי האוניות של חברת "המבורג אמריקה" הוסב לאוניות נוסעים מהודרות. בשנת 1899 יזמה החברה בניית אוניית נוסעים מהודרת, שהייתה הראשונה מסוגה שנבנתה מראש בהתאמה לצרכיהם של נוסעים עשירים המחפשים מסע תענוגות ימי. הספינה "באלינשטדט" (Ballinstadt – עיר באלין) הפליגה מדי שבוע מהמבורג, החל משנת 1901, כשעל סיפונה אלפי נוסעים מרחבי אירופה. באלין עצמו הירבה להפליג על סיפון הספינה, שוחח עם הנוסעים, ושאל אותם לצרכיהם ובדבר השיפורים שיש לערוך בספינותיו.

שמאל|ממוזער|250px|דיוקנו של באלין על בול דואר של גרמניה המערבית משנת 1957
שמאל|ממוזער|250px|מצבה לזכרו, בבית הקברות אולסדורף בהמבורג
בשנים המתוחות שקדמו למלחמת העולם הראשונה שימש באלין כמתווך בין האימפריה הגרמנית ובריטניה. באלין הבין כי אם תפרוץ מלחמה התוצאה תהיה הרס עמל חייו. הוא ניסה ליזום מהלך לפיו ייפסק מרוץ החימוש הימי, אך לא תיפסק התחרות בתחום ספינות הנוסעים. כאשר פרצה המלחמה התברר כי חששותיו היו מוצדקים, ורבות מספינותיו נפגעו בפעולות האיבה. יומיים לפני הכרזת שביתת הנשק בשנת 1918, שסיימה את המלחמה, התאבד באלין כאשר נטל מנת יתר של גלולות שינה. לאחר כניעתה של גרמניה, הוחרמו שלוש ספינות הפאר של החברה בידי הצד המנצח.

זכרו של באלין מונצח בדרכים שונות, ביניהן בול דואר המציג את דיוקנו, שיצא בשנת 1957 על ידי שירות הדואר של מערב גרמניה, ורחוב הקרוי על שמו בהמבורג.

לקריאה נוספת
 עמוס אילון - רקוויאם גרמני - יהודים בגרמניה לפני היטלר, 1743-1933, תרגם מאנגלית דני אורבך, הוצאת דביר, 2004.
 Lamar Cecil, Albert Ballin; business and politics in imperial Germany, 1888-1918, Princeton University Press, 1967.
 Bernhard Huldermann, Albert Ballin, Berlin: Gerhard Stalling, 1922.

קישורים חיצוניים

 ביוגרפיה מלווה בתמונות, באתר אוניברסיטת המבורג 
 אלברט בלין, חברת הספנות HAPAG והמהגרים לאמריקה באתר הספרייה הלאומית
 נחום סוקולוב, "אוגוסט באללין -ידיד הקיסר". "הצפירה", 12 ביולי 1914. העתקה בתוך: "שפת הים" - ים וספנות בעיתוני ההשכלה התחייה והיישוב, 1948-1856.
 "אלברט באלין וחברת האניות האמבורג-אמריקה". "הזמן", 5 ביולי 1914, עמ' 1-2. העתקה בתוך:  "שפת הים" - ים וספנות בעיתוני ההשכלה, התחייה והיישוב, 1948-1856.
 "ידידו של הקיסר". "הבֹּקר", 20 בנובמבר 1935. העתקה בתוך: "שפת הים" - ים וספנות בעיתוני ההשכלה, התחייה והיישוב, 1948-1856.
 ד"ר חיים ה. כהן. "אלברט באלין (1857–1957)". "תורן" – דפים לבית צים, גיליון 14, 1 בספטמבר 1957, עמ' 32. עותק סרוק באתר הספרייה הלאומית. 


קטגוריה:האימפריה הגרמנית: אישים
קטגוריה:אנשי עסקים יהודים גרמנים
קטגוריה:יזמים יהודים גרמנים
קטגוריה:מתאבדים: אנשי עסקים
קטגוריה:אישים הקבורים בבית הקברות אולסדורף
קטגוריה:יהדות המבורג
קטגוריה:גרמנים שנולדו ב-1850
קטגוריה:גרמנים שנפטרו ב-1918